# **Csemő Község Művelődéséért Alapítvány**

2713 Csemő, Petőfi u. 1.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## BESZÁMOLÓ

**Csemő Község Művelődéséért Alapítvány**

**2017. évi tevékenységéről**

**Csemő Község Képviselő-testületének**

**2018. április 17-én tartandó ülésére**

Tisztelt Képviselő-testület!

Csemő Község Művelődéséért Alapítványt Csemő Község Önkormányzata és a csemői Rákóczi Tsz. 1991. március 19-én kelt alapító okiratával hozta létre 1.050 e Ft törzstőkével.

Az alapítvány eredeti célja az alapító okirat 2. §-a szerint: támogatni a „Csemő község ifjúságának nevelését, oktatását, a község lakóinak közművelődését, s az arra anyagilag rászoruló fiatalok továbbtanulását.”

A célt a mindenkori kuratórium akként teljesítette, hogy a felsőoktatásban részt vevő csemői hallgatók számára nyújtott egyszeri, vissza nem térítendő és szabadon felhasználható támogatást.

Múlt\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Az alapítvány célja az alapítástól nem változott.

Időközben a két alapító közül a Rákóczi Mgtsz. megszűnt, az akkor volt Pest Megyei Bíróság az alapítói jogok gyakorlására kijelölte és felhatalmazta az önkormányzatot.

Az alapítvány megalakulása óta az alapító okirat tartalma csak akkor és annyiban változott, amennyiben jogszabályi változás okán vált szükségessé a módosítás.

Így iktattuk be, hogy pártot, politikai szervezetet nem támogat, valamint az alapítvány közhasznú alapítvánnyá (69/2000. ÖK. sz. határozat) nyilvánítása történt meg, az alapító okirat változtatásával. E korábbi módosítás tette lehetővé, hogy az SZJA 1 %-okat az érintettek az alapítvány számlájára utalhassák, és a támogatók adókedvezményt vehessenek igénybe.

Jelentősen megváltozott az alapítvány támogatása és az igénybe vehető 1 %-ok elérése is azzal, hogy idő közben az intézmények és más civil szervezetek is alapítványokat hoztak létre. Míg a közművelődési alapítvány a községben kizárólagos volt, támogatáshoz könnyebben jutott.

Az alapítvány kezdetben alapszabálya szerint csak a tőke kamatait használhatta fel, melyet később az alapszabály feloldott. (Az alapítás idején 20 % körüli volt a kamat).

Változott az alapítvány gazdálkodása azzal is, hogy míg korábban rendszeresen, 2004-től már önkormányzati határozattal megállapítottan az önkormányzat az alapítványt éves támogatásokban részesítette. Ez a támogatás az alapítvány és az önkormányzat között hallgatólagos megegyezéssel megszűnt, mert az önkormányzat az e célra fordított támogatását a Bursa Hungarica támogatásra használja fel, ugyanis ez esetben az érintett fiatalok az önkormányzati támogatás mellett kiegészítő támogatásban is részesülnek.

Az Alapítvány az új Ptk. hatálybalépését követően módosította az Alapító Okiratát, az új törvény hatálya alá vonult. A módosítást a Budapest Környéki Törvényszék bejegyezte.

A kuratórium tagösszetétele évek óta változatlan:

Huszár Sándor elnök

Orisek Ferenc tag

Mótyán Mihályné tag

Az alapítványi vagyon korábban a támogatások és az 1%-ok kapcsán tudott növekedni.

Támogatóink nincsenek, a banki kamat pedig nem engedi a vagyon gyarapítását- és a felhasználás miatt a vagyon egyre csökken.

Jelen \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Jelenlegi pénzkészletünk:

- tartósan lekötött pénzállomány: 4.021.015.-Ft, (2016-ban: 4.086.941.-Ft.)

- folyószámlán nyilvántartott pénzösszeg: 1.093.-Ft, (2016-ban: 9.341.-Ft.)

A lekötött betétre a tavalyi évben két alkalommal (április 3-án 3.668.-Ft-ot, október 2-án 204.-Ft-ot) kaptunk 15.039.-Ft kamatot... A kamat összege

A 2017-es évben támogatásra költöttünk 2 fő részére 20-20.000.-Ft-ot, működési kiadásként csak a banki kezelési költség jelentkezett.

*A korábbi évek tapasztalatával egyezően a költségek és kiadások meghaladják a hozamot – így csökken a tőkeösszeg - úgy is, hogy a BURSA pályázatnak és az önkormányzati támogatásnak köszönhetően lecsökkent az alapítványi támogatások kifizetése…*

*Megvizsgáltattam annak lehetőségét is, hogy a pénzállományt állampapírban, kötvényben le lehet-e kötni: a pénzintézet tájékoztatása szerint az alapítványi vagyon ilyen formában nem leköthető.*

Jövő\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Az idei évben az alapítvány kuratóriuma nevében tisztelettel kérem annak megfontolását a Képviselő-testület részéről, ha van olyan önkormányzati cél és/vagy feladat, amely az alapítványi célokhoz igazítható, akkor gondolkodjanak el a Tisztelt Képviselők az alapítványi vagyon felhasználásáról.*

*A kuratórium a jövőben is kész a vállalt feladata ellátására, csak véleményünk szerint a munkánk a jelenlegi pénzpiaci körülmények között teljesen értelmetlen.*

*Ezért szívesen vennénk, ha az alapítói jogokat gyakorló testület meghatározna olyan célt, amelyet a jelenlegi alapítványi tőkével finanszírozni és az alapítványt megszűntetni lehet.*

*A gondolkodást segítendő, a magam nevében el tudnám képzelni a vagyon felhasználását a zöldalmi tájház udvarán lévő cséplőgép felújítására és a helytörténeti gyűjtemény udvarába költöztetésre, továbbá a gépek felett tető készítésére.*

**Tisztelt Képviselő-testület!**

Az alapítvány eddig minden évben beszámolt éves tevékenységéről. 2017. évi beszámolómat a leírtak szerint szíveskedjenek elfogadni!

Csemő, 2018. április 18.

Huszár Sándor

kuratórium elnöke